PLANB พุ่ง 3% หลังประกาศดีลซื้อหุ้น “บีเอ็นเค48 ออฟฟิศ” รับกระแส “BNK48” มาแรง!
PLANB พุ่ง 3% หลังประกาศดีลซื้อหุ้น "บีเอ็นเค48 ออฟฟิศ" รับกระแส “BNK48” มาแรง! ล่าสุด ณ เวลา 10.09 น. อยู่ที่ระดับ  6.65 บาท ปรับตัวขึ้น 0.20 บาท หรือ 3.10% สูงสุดที่ 6.70 บาท ต่ำสุดที่ 6.60 บาท ด้วยมูลค่าซื้อขาย 89.51 ล้านบาท
24 พ.ค. 2561

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 10.09 น. อยู่ที่ระดับ  6.65 บาท ปรับตัวขึ้น 0.20 บาท หรือ 3.10% สูงสุดที่ 6.70 บาท ต่ำสุดที่ 6.60 บาท ด้วยมูลค่าซื้อขาย 89.51 ล้านบาท

ทั้งนี้ราคาหุ้น PLANB ปรับตัวขึ้นภายหลังจากที่ประชุมคณะกรรมการบริษัทครั้งที่ 3/2561 เมื่อวันที่ 14 พฤษภาคม 2561 มีมติอนุมัติการลงทุนในบริษัท บีเอ็นเค48 ออฟฟิศ จำกัด (บีเอ็นเค48) ในอัตราส่วน 35% ของจำนวนหุ้นทั้งหมด โดยบริษัทฯ ได้มีการลงนามในบันทึกข้อตกลงเบื้องต้น (Term Sheet) เรียบร้อยแล้ว เมื่อวันที่ 23 พฤษภาคม 2561
โดยบริษัทฯ เข้าซื้อหุ้นจากผู้ถือหุ้นเดิมในอัตราส่วน 17.5% คิดเป็น 350,000 หุ้น มูลค่าไม่เกิน 82,250,000 บาท และจะซื้อหุ้นเพิ่มทุนอีก 538,500 หุ้น คิดเป็นสัดส่วน 17.5% ของจำนวนหุ้นทั้งหมดหลังเพิ่มทุน มูลค่าไม่เกิน 100,000,000 บาท มูลค่าการลงทุนรวมทั้งสิ้นไม่เกิน 182,250,000 บาท แหล่งเงินทุน กระแสเงินสดจากการดำเนินงาน
สำหรับวัตถุประสงค์ของการเข้าลงทุนในครั้งนี้ เป็นการสร้างโอกาสในการเพิ่มรายได้จากความหลากหลายและความนิยมของธุรกิจ และสินค้าของบีเอ็นเค48 ที่มีการประสานและส่งเสริมกันกับธุรกิจหลักของบริษัทฯ รวมถึงเพิ่มศักยภาพในการเติบโตของธุรกิจใหม่ที่มีมูลค่าสำคัญต่อธุรกิจบันเทิงหรืออื่นๆ อย่างต่อเนื่อง
อนึ่ง บริษัท บีเอ็นเค48 ออฟฟิศ จำกัด ประกอบธุรกิจทาเล้นท์แมนเนจเม้นท์ และคอนเทนท์ครบวงจร บริหารจัดการ พัฒนา สมาชิกวงบีเอ็นเค48 วางแผน ผลิตงานแสดง เผยแพร่ผลงานเพลง จำหน่ายผลิตภัณฑ์ โฆษณาประชาสัมพันธ์ การขยายธุรกิจ ต่อยอดและเพิ่มช่องทางให้บริการด้านอื่นๆ ที่เกี่ยวข้องกับวงบีเอ็นเค48